Il-Kumitat tas-Soċjetà Każin San Ġużepp u Banda de Rohan bl-aktar mod kategoriku jiċħad u jiddeplora x-xniehat foloz li qed jixterdu b'mod malinn minn xi persuni irresponsabbli. Qed ixerrdu GIDBA li din is-sena mhux se ssir il-festa ta' San Ġużepp f'Ħaż-Żebbuġ għaliex is-Soċjetà m'għandiex flus. L-ewwel nett il- FESTA SE SSIR . Se ssir il-Festa ta' Ġewwa l-Knisja b'mod komplut kif issir dejjem. U, wara ftehim mal-mara u l-familja ta' Joe Attard, se ssir b'mod limitat, anke l-Festa ta' Barra. Kif jaf kulħadd fi Frar li għadda Joe l-Ġermaniż mar jiltaqa' mal-Mulej wara inċident tan-nar sfortunat u l-Kumitat dehrlu li, kif dejjem għamilna f'każijiet simili, b'turija ta' rispett, ma jkunx jixraq li niċċelebraw bin-nar u l-marċi. Jidhrilna li r-rispett jiġi l-ewwel u qabel kollox – anke qabel li nifirħu aħna stess bil-ħidma mwettqa matul sena sħiħa. Il-membri tagħna dan fehmuh u qablu miegħu. It-tieni nett ir-rendikont finanzjarju kif preżentat fil-Laqgħa Ġenerali Annwali u lill-awtorità tal-VOs juri biċ-ċar illi s-Soċjetà tinsab f'qagħda finanzjarja stabbli u tajba aktar milli qatt kienet qabel . Dan hu fatt u nistiednu lil kull membru li ma setax jattendi l-Laqgħa Ġenerali u jixtieq jara r-rendikonti awditjati sabiex jagħmel dan. It-tielet, tajjeb infakkru li bil-ħidma għaqlija tal-Kumitat, fl-aħħar snin is-Soċjetà rnexxielha mhux biss tkompli tkabbar il-Festa, li tagħmilha waħedha u mhux bl-għajnuna ta' ħaddieħor, iżda wkoll irnexxielha tispiċċa b' surplus . Jekk Alla jrid, is-sena d-dieħla, fl-okkażjoni tal-150 sena mill-miġja f'Ħaż-Żebbuġ tal-Istatwa tal-akbar qaddis li għandha l-Knisja, min qed ixerred dawn ix-xnihat foloz u qarrieqa jieħu r-risposta. Il-Kumitat qed jirriserva d-dritt li jieħu dawk il-passi legali kif tippermetti l-liġi.
Inxejnu Xnihat Foloz u Qarrieqa – Stqarrija mill-Kumitat Eżekuttiv